II Festiwal Żuru w Stanicy
30 czyrwca we Stanicy pod Gliwicami odboł sie już II z koleji Festiwal Żuru poprzedzony fajerym ze łokazji 50-lecio Koła Gospodyń Wiejskich i 150 lecio Związku Kółek Rolniczych. Organizatorami imprezy byli Stowarzyszenie Samorządowe Mieszkańców i Przyjaciół Gminy Pilchowice „Razem w Przyszłość”, Gminny Ośrodek Kultury w Pilchowicach, Koło Gospodyń Wiejskich w Stanicy oraz Starostwo Powiatowe w Gliwicach. Som fajer ze mszom boł we sobota zaś we niedziela II Festiwal Żuru. Pogoda była chyba wyrzykano bez uczestnikow festiwalu. Niy za ciepło niy za zima ,toż ludziskow zebrało sie wiela. Nie byda szkryflać ło piyrszym dniu boch tam niy była.
Tak sie słożyło ,że w tym samym czasie boł we Jankowicach Pszczyńskich Zjazd miejscowości kere majom na miano Jankowice. Jako miyszkanka Jankowic uznałach ,że to je ważniejsze a wszyndy niy idzie być i trza to jakoś podzielić . Jak sie rozchodzi ło tyn II Festiwal Żuru tu trza prziznć boł zorganizowany na złoty medal. Kożde Koło Gospodyń a było jich chyba kajś wele dwanoście miało swoj plac kaj mogło sie pokozać no i podzielić żurym s danego regijonu Ślonska. Toteż kolejka ustawiła sie już nim tyn żur skosztowali i łocynili jurorzy a kierymi byli yno tacy co sie znajom na rzeczy. Patronat nad festiwalym objyna Małgorzata Handzlik – poseł do Parlamentu Europejskiego, Jan Kaźmierczak – poseł na Sejm RP, Michał Nieszporek – starosta gliwicki i Joanna Kołoczek-Wybierek – wójt Pilchowic. Toż widzicie sami jaki tam były osobistości. Co do samego festiwalu to : Były zorganizowane dwa konkursy: na najlepszy żur i na najlepszy poemat o żurze. Zwyciynzcy konkursu kulinarnego otrzymali : Złotą, Srebrną i Brązową Warzechę, tytuły I, II i III Żurowara i nagrody rzeczowe. Przedstawicielka nojlopszego koła kierym pokozało sie Koło Gospodyń Wiejskich ze Czuchowa Gmina Czerwionka-Leszczyny pojedzie we rajza do Bruksele. Serdecznie gratulujemy. Zaś sama publicznoś bawioł niy wto inszy jak yno som Andrzej Miś .Przi Jego godce i rozmańtych konkursach bawili sie wszyjscy miyszkańcy jak i zaproszyni goście. Toż było kupa śmiychu i zabawy. Do tańca przigrywoł Zespół FREJE. Gospodorze Festiwalu zadbali ,żeby żodyn s uczestnikow niy pedzioł ,że mu sie mierznie.Toż były tam bogato załopatrzone bufety.
Było tyż wesołe miasteczko, kaj bajtle miały wiela uciechy bo mogły se pozjyżdżać ze dmuchanego zomku.Wielkim powodzyniym cieszoł sie tyż turniyj chłopskigo golfa, a dlo najmłodszych, malowanie gymby i tym podobne. Tak widzicie ,że przi łokazji Festiwalu idzie sie niy yno bawić ale i zjeś coś smacznego i tradycyjnego a szczególnie tego żuru kieryn tu na Ślonsku je znany łod dziada pradziada. Chciałabych zaśpiywać nagrodzono pieśniczka ło tym żurze ale niy umia toż musi Wom styknonć wierszyk kieryn czytała jedna s uczestniczek festiwalu .
Co je w tym żurze ,że mu wszyjscy pszajom
My tu na tym Ślonsku żur we zocy momy
i niy yno w Piontek s smakiym go jodomy
a mamulka uczy łod małego cera
jak żuru nawarzić by było za tela
By stykło do swojich ale i somsiada
karlusa kierymu dziołszka je fest rada
chce sie wartko wydać toż żurym go kusi
jak żuru skosztuje łożynić sie musi
Ślonski baby na żur przepis w gowach majom
i insze darymne tukej nic niy dajom
widać to po chopie co jy wiela żuru
że recht we przisłowiu „ z żuru chop jak z muru.”
Toż tera se trocha ło tym pogodomy
jak to na talyrzu konsek nieba momy
jajca boczek woszt krzon prziprawy cebula
zakwas majeranek czosku prawie fora
Padajom dochtory że czosnek to zdrowie
toż niech kożdy cudzy na to se łodpowiy
co je we tym żurze że mu wszyjscy pszajom
że te insze zupy na noc przi nim majom
Zarozki Wom powiym yno w tajymnicy
zalet tego żuru żodyn niy policzy
toż weźcie se przepis baby Wom go dajom
bo jak żodyn grajfka do warzynio majom
Regina Sobik
szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn pol_Latn pol_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn vec_Latn